Экономистым и махуэ
Урысей Федерацэм Экономистым и махуэр бадзэуэгъуэм и 30-м щагъэлъапIэ. И зэфIэгъэувэкIэ хъуар ирапх 1917 гъэм, а пIалъэ дыдэм ирихьэлIэу, ди къэралым ФинансхэмкIэ цIыхубэ комиссариат къызэрыщызэрагъэпэщауэ щытам.
«Экономикэ» — мыр алыдж псалъэщ, къикIыу трагъахуэри «унагъуэр тэмэму зехьэн» жыхуиIэрщ. Япэ дыдэу къагъэсэбэпын щыщIадзар, зэрыхуагъэфащэмкIэ, ди эрэм ипэкIэ IV лIэщIыгъуэм икухэрщ. Лъэхъэнэ жыжьэхэм псэуахэм, дызэрыщыгъуазэщи, унагъуэр зехьэным, къедза лъапсэр зыхуей хуэгъэзэным мыхьэнэ ин дыдэ ирату щытащ.
Ауэрэ, цIыхухэм нэгъуэщI къалэнхэри зыхуагъэувыж хъуащ, ахэр зэгъэхъулIэным пыщIа Iэмалхэми лъыхъуэн щIадзащ. Апхуэдэу, XVI лIэщIыгъуэр здекIуэкIым, Европэм щыIэ къэралхэм къыщыунэхуащ экономикэм щыхуагъасэ еджапIэ зыбжанэ. Илъэсищэхэр блэкIри, цIыхубэ хозяйствэм зыкъиIэтащ, производствэмрэ хьэрычэтымрэ нэхъри зэтеуващ, псэуныгъэм пыщIа Iуэхухэм заужьу щIадзащ.
Хабзэ зэрыхъуауэ, мы махуэр зэдагъэлъапIэ предприятэхэм, ахъшэ хъумапIэхэм, уней, къэрал IуэхущIапIэхэм я мылъкур зэкIэлъыгъэкIуэным пыщIа лэжьакIуэхэм, экономикэм щыхуагъэхьэзыр еджапIэхэм щIэсхэмрэ а щIэныгъэр абыхэм язытхэмрэ, властым щыщу зи гугъу тщIы унэтIыныгъэм кIэлъыплъхэм, нэгъуэщIхэ- ми.
Мы махуэм ирагъэкIуэкI зэIущIэхэм зи IэнатIэм нэхъ къыщыхэжаныкIахэр щагъэпажэ, щIыхь тхылъхэмрэ дипломхэмкIэ ягъэгуфIэ, IуэхущIапIэхэм семинархэр, мастер-классхэр, дерс щхьэхуэхэр къыщызэрагъэпэщ.
Къыхэгъэщыпхъэр аращи, УФ-м и экономикэ жылагъуэм дежкIэ пщIэ нэхъ зиIэу къалъытэр гъэ къэс ят хабзэ, Урысейпсо жылагъуэ тыгъэу «Гъэм и экономист» зи фIэщыгъэмрэ абы дыщIыгъу дамыгъэмрэщ.
КЪУМАХУЭ Аслъэн.
